แบงก์งดเก็บค่าต๋ง จ่ายรูดปรื๊ด-บ้านล่าช้า
นํ้าท่วมที่ขยายวงกว้างออกไปทั่ว ทำให้หลายคนต้องอพยพบ้านเรือนที่อยู่อาศัยจำนวนมาก
30 ต.ค. 2565

นํ้าท่วมที่ขยายวงกว้างออกไปทั่ว ทำให้หลายคนต้องอพยพบ้านเรือนที่อยู่อาศัยจำนวนมาก 
สร้างความลำบากต่อการดำเนินชีวิตของคนกรุงไม่น้อย ธุรกรรมทางการเงินหลายอย่างเป็นอัมพาตการแจ้งหนี้บัตรเครดิต ค่างวดผ่อนบ้านผ่านระบบไปรษณีย์ตามปกติไม่สามารถทำได้ในหลายพื้นที่ หลายคนจึงกังวลว่าจะถูกสถาบันการเงินเรียกเก็บเงินจากการจ่ายหนี้ช้า 
สุขดี จงมั่นคง กรรมการผู้จัดการ บริษัท บัตรกรุงศรีอยุธยา ในฐานะประธานชมรมบัตรเครดิต กล่าวว่า สมาคมได้มีการหารือกันในประเด็นนี้ สมาชิกจึงมีความเห็นตรงกันว่า การผิดนัดชำระที่มีสาเหตุมาจากภาวะน้ำท่วม ทั้งการไม่ได้รับใบแจ้งหนี้ หรือการที่ลูกค้าต้องอพยพไปอยู่ในพื้นที่อื่นชั่วคราวนั้น จะไม่ถือเป็นการผิดชำระหนี้ที่ต้องส่งข้อมูลให้กับเครดิตบูโร เนื่องจากธนาคารแห่งประเทศไทย (ธปท.) มีการผ่อนเกณฑ์ดังกล่าวให้
ขณะเดียวกันธนาคารและสถาบันการเงินเจ้าของบัตรเครดิตยังยินดียกเว้นค่าธรรมเนียมการติดตามทวงถามหนี้ให้อีกด้วย 
“เกณฑ์การพิจารณาให้ความช่วยเหลือลูกค้า เบื้องต้นจึงจะดูจากพื้นที่ที่ลูกค้าอยู่อาศัย หรือดูตามรหัสไปรษณีย์เท่านั้น ไม่จำเป็นต้องถ่ายรูปหรือใช้หลักฐานอะไรให้ยุ่งยาก เราต้องช่วยคนที่เดือดร้อน เช่น หากลูกค้าอยู่ในพื้นที่ จ.พระนครศรีอยุธยา ก็แทบไม่ต้องตรวจสอบอะไรเลย เพราะโดนทั้งจังหวัด แต่ลูกค้าต้องแจ้งความจำนงในการขอรับความช่วยเหลือด้วย เพราะมาตรการของธนาคารแต่ละแห่งก็แตกต่างกัน” สุขดี กล่าว




 
ขณะที่ ชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ลูกค้าในบางพื้นที่ซึ่งประสบปัญหาไม่ได้รับใบแจ้งหนี้จากระบบไปรษณีย์ที่อาจมีปัญหา ธนาคารได้เปิดให้ลูกค้าสามารถ โทร.เข้ามาสอบถามยอดค้างชำระได้จากศูนย์คอลเซ็นเตอร์ของธนาคาร โทร. 028888888 
หากลูกค้าได้รับความเดือดร้อนจริง ธนาคารก็พร้อมพิจารณาให้ความช่วยเหลือเต็มที่ แต่ลูกค้าต้อง โทร.เข้ามาแจ้งความจำนงขอรับการช่วยเหลือด้วย หากไม่แจ้งความประสงค์และชำระล่าช้าก็จะกลายเป็นการผิดนัดชำระทันที 
สำหรับลูกค้าบัตรเครดิตที่ประสบภัยน้ำท่วม ธนาคารกสิกรไทยได้เตรียมแพ็กเกจช่วยเหลือด้วยการผ่อนผันให้ชำระดอกเบี้ย 50% และปรับลดยอดผ่อนชำระขั้นต่ำให้เป็น 010% 
กาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย กล่าวว่า ธนาคารเปิดโอกาสให้ลูกค้าบัตรเครดิตที่ประสบภัยสามารถติดต่อขอชำระเงินเป็นรายเดือน เดือนละเท่าๆ กัน เป็นเวลา 3 เดือน ขณะนี้มีลูกค้าขอเข้าร่วมโครงการดังกล่าว 5060 รายต่อวัน ซึ่งลูกค้าเข้าร่วมโครงการจะไม่ถูกจัดเป็นการชำระล่าช้า 
นอกจากนี้ ธนาคารยังได้เปิดบริการ“ทีเอ็มบี บี๊บ แอนด์ บิล” เพื่อแจ้งเตือนลูกค้าในส่วนของค่าบริการต่างๆ เช่น ค่าน้ำ ค่าไฟ รวมถึงบัตรเครดิตผ่านเอสเอ็มเอส ทดแทนการแจ้งยอดชำระทางระบบไปรษณีย์ปกติ 
นอกจากนี้ ยังแจ้งถึงสิทธิประโยชน์ต่างๆ ของธนาคารที่ขณะนี้มีหลายบริการที่ธนาคารเปิดโอกาสให้ลูกค้าติดต่อขอชำระช้ากว่ากำหนดได้ โดยลูกค้าสามารถสมัครใช้บริการได้ฟรี ไม่เสียค่าใช้จ่ายผ่านเว็บไซต์ของธนาคารหรือสมัครผ่านหน้าจอเอทีเอ็ม
ขณะนี้มีหลายบริการที่ให้ลูกค้าติดต่อชำระช้ากว่ากำหนดได้ เนื่องจากสถานการณ์น้ำท่วมที่ส่งผลต่อความไม่สะดวก การแจ้งยอดและชำระเงินผ่านระบบ SMS จึงเป็นทางออก
อารยา ภู่พานิช ผู้ช่วยผู้จัดการใหญ่อาวุโส สายธุรกิจบัตรเครดิตและสินเชื่อบุคคลธนาคารไทยพาณิชย์ กล่าวว่า ธนาคารได้แก้ปัญหาเรื่องการแจ้งยอดหนี้บัตรเครดิตแก่ลูกค้าพื้นที่ประสบภัย ด้วยการส่งเอสเอ็มเอสให้กับลูกค้าแทน 
นอกจากนี้ ลูกค้าสามารถสอบถามข้อมูลได้ที่คอลเซ็นเตอร์ โทร. 027777777 ธนาคารพร้อมจะอะลุ่มอล่วยให้กับลูกค้าเป็นกรณีพิเศษ